CELEX: 52013PC0707
Language: sk
Date: 2013-10-16
Title: Návrh ROZHODNUTIE EURÓPSKEHO PARLAMENTU A RADY o mobilizácii Európskeho fondu na prispôsobenie sa globalizácii podľa bodu 28 Medziinštitucionálnej dohody zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (žiadosť Fínska EGF/2013/001 FI/Nokia)

|
			
		
		
		52013PC0707
		
			Návrh ROZHODNUTIE EURÓPSKEHO PARLAMENTU A RADY o mobilizácii Európskeho fondu na prispôsobenie sa globalizácii podľa bodu 28 Medziinštitucionálnej dohody zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (žiadosť Fínska EGF/2013/001 FI/Nokia) /* COM/2013/0707 final */
			
				
		
		
			
			   	DÔVODOVÁ SPRÁVA
Bod 28 Medziinštitucionálnej dohody zo 17. mája
2006 medzi Európskym parlamentom, Radou a Komisiou o rozpočtovej
disciplíne a riadnom finančnom hospodárení[1] umožňuje
mobilizáciu Európskeho fondu na prispôsobenie sa globalizácii (ďalej
len „fond EGF“) prostredníctvom nástroja flexibility v rámci ročného
stropu 500 miliónov EUR nad rámec príslušných okruhov finančného
rámca.
Pravidlá, ktoré sa uplatňujú na
finančné príspevky z fondu EGF, sú stanovené v nariadení
Európskeho parlamentu a Rady (ES) č. 1927/2006 z 20. decembra
2006, ktorým sa zriaďuje Európsky fond na prispôsobenie sa
globalizácii[2].
Dňa 1. februára 2013 Fínsko predložilo
žiadosť EGF/2013/001 FI/Nokia o finančný príspevok z fondu
EGF v dôsledku prepúšťania v spoločnosti Nokia plc, v
spoločnosti Nokia Siemens Networks a v jej 30 subdodávateľských
spoločnostiach vo Fínsku.
Po dôkladnom preskúmaní tejto žiadosti Komisia
v súlade s článkom 10 nariadenia (ES) č. 1927/2006 dospela k
záveru, že sú splnené podmienky na poskytnutie finančného príspevku
podľa tohto nariadenia.
ZHRNUTIE ŽIADOSTI A ANALÝZA
 Základné údaje: ||   
 Referenčné č. EGF || EGF/2013/001 
 Členský štát || Fínsko 
 Článok 2 || písm. a) 
 Hlavný podnik || Nokia plc 
 Dcérske spoločnosti, dodávatelia a výrobcovia, ktorí sú odberateľmi hlavného podniku || 31 
 Referenčné obdobie || 1. 8. 2012 – 30. 11. 2012 
 Začiatok poskytovania personalizovaných služieb || 1. 8. 2012 
 Dátum podania žiadosti || 1. 2. 2013 
 Počet pracovníkov prepustených počas referenčného obdobia || 2 863 
 Počet pracovníkov prepustených pred referenčným obdobím a po ňom || 1 646 
 Celkový počet oprávnených prepustených pracovníkov || 4 509 
 Prepustení pracovníci, ktorí sa pravdepodobne zúčastnia na týchto opatreniach || 3 719 
 Výdavky na personalizované služby (v EUR) || 18 830 000 
 Výdavky na poskytovanie podpory z fondu EGF[3] (v EUR) || 790 000 
 Výdavky na poskytovanie podpory z fondu EGF (v %) || 4,03 
 Celkový rozpočet (v EUR) || 19 620 000 
 Príspevok z fondu EGF (50 %) (v EUR) || 9 810 000 
1.           Žiadosť bola Komisii
predložená 1. februára 2013 a do 21. augusta 2013 bola doplnená o
dodatočné informácie.
2.           Žiadosť spĺňa
podmienky na použitie prostriedkov z fondu EGF uvedené v článku 2 písm. a)
nariadenia (ES) č. 1927/2006 a bola predložená v lehote 10 týždňov
stanovenej v článku 5 uvedeného nariadenia.
Súvislosť medzi prepúšťaním a
významnými štrukturálnymi zmenami v usporiadaní svetového obchodu
v dôsledku globalizácie
3.           Na účely preukázania
súvislosti medzi prepúšťaním a významnými štrukturálnymi zmenami v
usporiadaní svetového obchodu v dôsledku globalizácie Fínsko tvrdí, že
súčasné ťažkosti spoločnosti Nokia, spoločnosti Nokia
Siemens Networks, takmer všetkých subdodávateľských spoločností a
postihnutých regiónov sa začali vo februári 2011. V tom čase
Nokia oznámila podstatnú zmenu stratégie spoločnosti a nadviazala rozsiahlu
spoluprácu so spoločnosťou Microsoft, ktorej cieľom bolo
používať Microsoft Windows Phone ako primárny operačný systém Nokie
pre smartfóny, pričom vlastný operačný systém, Symbian, by si Nokia
ponechala ako softvérovú platformu lacnejších telefónov do konca roka 2016.
Dopyt po telefónoch so systémom Symbian medzitým značne klesol
a činnosti v oblasti vývoja a údržby založené na systéme
Symbian sa preto ukončia.
4.           Zámerom bolo udržať
závod Nokia Salo v prevádzke a zároveň znížiť počet
zamestnancov spoločnosti v prevádzkach po celom svete približne o 12
%. Toto viedlo k zatvoreniu závodu v Cluji v Rumunsku (september 2011), v
prípade ktorého bola podaná ďalšia žiadosť o finančný príspevok
z fondu EGF. Aj Nokia Siemens Networks oznámila veľké prepúšťanie
(november 2011). Nokia Salo oznámila 22. marca 2012 prepúšťanie
v počte 1 000 pracovníkov z celkového počtu 1 700.
Fínsko predložilo žiadosť EGF/2012/006 FI/Nokia Salo na podporu týchto
pracovníkov a dodalo, že je už naplánované ďalšie prepúšťanie a
bude pripravená nadväzujúca žiadosť Fínska týkajúca sa ďalšej vlny
prepúšťania v spoločnosti Nokia a v jej subdodávateľských
spoločnostiach.
5.           Táto žiadosť je uvedenou
nadväzujúcou žiadosťou na podporu zvyšných pracovníkov Nokia Salo,
pracovníkov Nokia v ostatných častiach krajiny (najmä Espoo, Tampere
a Oulu) a pracovníkov prepustených v tejto súvislosti v
spoločnosti Nokia Siemens Networks a v 30 ďalších
subdodávateľských spoločnostiach v rôznych regiónoch Fínska. Závod v
Salo bol medzičasom zatvorený úplne, čo predstavuje stratu
ďalších 900 pracovných miest. Rozsiahly program pre vývoj výrobkov bol
takisto ukončený, čo viedlo k znižovaniu počtu pracovných
miest v Oulu a Tampere, ako aj v Stredisku pre vývoj výrobkov v Salo. Tieto
zatvorenia viedli k strate pracovných miest i v oblasti podporných
funkcií, pričom najvýraznejší vplyv mali na Espoo.
6.           Prvotným dôvodom
prepúšťania je presun funkcií v rámci sektora do tretích krajín mimo
Európy. Montáž mobilných telefónov, ktorá sa predtým vykonávala v mestách Salo
a Cluj, bola premiestnená do Ázie (Čína, Južná Kórea, India
a Vietnam, kde bude čoskoro spustená výroba v novom závode Nokia).
Výroba súčiastok a výroba zadávaná subdodávateľom už bola
presunutá mimo Európy. V dôsledku smerovania, ktorým sa vydala výroba, sa
presunuli resp. sa presúvajú aj oblasti navrhovania a vývoja výrobkov.
7.           Účelom presunu
montážnych prevádzok do Ázie je urýchlenie vstupu zariadení na trh. Práca
bližšie k subdodávateľom umožní spoločnosti Nokia rýchlejšie
prinášať nové inovácie na trh a zlepšiť svoju
konkurencieschopnosť. Nokia stráca svoju pozíciu na svojich
najdôležitejších trhoch v Číne a Indii, kde svoje trhové podiely
zvyšuje niekoľko spoločností vyrábajúcich lacné telefóny. V prípade
základných modelov mobilných telefónov sa podiel spoločnosti Nokia na trhu
znížil z 33 % (v roku 2010) na 24 % (v roku 2011) a tento pokles
pokračoval aj v roku 2012. Pokiaľ ide o smartfóny, Apple a Samsung
vytlačili Nokiu z väčšiny trhov. Trhový podiel Nokie tak dosahoval v 2.
štvrťroku 2012 výšku 6,6 % (pokles z 38 % na začiatku roka 2010),
pričom podiel spoločnosti Apple dosahoval 16,9 % a
spoločnosti Samsung 32,6 %[4].
8.           V období svojho
najväčšieho rozmachu poskytovalo odvetvie elektroniky
a elektrotechniky vo Fínsku zamestnanie viac ako 60 000
ľuďom, ale do konca roka 2012 sa tento počet znížil na 50 000.
Zároveň narastal počet zamestnancov v dcérskych
spoločnostiach v tomto odvetví v tretích krajinách, čím sa
jasne potvrdilo presúvanie funkcií najmä do Ázie.
      Zamestnanci vo
Fínsku
       Zamestnanci
v dcérskych spoločnostiach v zahraničí      

9.           K dnešnému dňu bol
sektor s mobilnými telefónmi predmetom niekoľkých žiadostí o
príspevok z fondu EGF, pričom všetky z nich boli založené na
globalizácii súvisiacej so svetovým obchodom. Toto je štvrtá žiadosť v prospech
pracovníkov, ktorých prepustila spoločnosť Nokia. V troch
predchádzajúcich prípadoch sa žiadosť týkala bývalých pracovníkov
spoločnosti Nokia v Nemecku, Rumunsku a vo Fínsku.
Preukázanie počtu prepustených
pracovníkov a splnenie kritérií článku 2 písm. a)
10.         Fínsko predložilo túto
žiadosť podľa intervenčných kritérií článku 2 písm. a)
nariadenia (ES) č. 1927/2006, v ktorom sa vyžaduje prepustenie najmenej 500
pracovníkov v období štyroch mesiacov v jednom podniku v členskom štáte
vrátane pracovníkov prepustených jeho dodávateľmi a výrobcami, ktorí sú
odberateľmi hlavného podniku.
11.         V žiadosti sa uvádza 4 509
pracovníkov prepustených spoločnosťou Nokia plc, jej dcérskou
spoločnosťou Nokia Siemens Networks a jej 30 dodávateľskými
a subdodávateľskými spoločnosťami, pričom 2 863 z
týchto pracovníkov bolo prepustených počas štvormesačného
referenčného obdobia od 1. augusta 2012 do 30. novembra 2012 a
ďalších 1 646 bolo prepustených pred referenčným obdobím a po
ňom, avšak stále v rámci toho istého hromadného prepúšťania. K počtu
2 544 prepustených pracovníkov spoločnosti Nokia sa dospelo
výpočtom podľa článku 2 ods. 2 prvej zarážky nariadenia (ES)
č. 1927/2006, kým kalkulácia počtu pracovníkov prepustených v
dcérskej spoločnosti a v subdodávateľských spoločnostiach
prebehla v 496 prípadoch podľa článku 2 ods. 2 prvej zarážky
nariadenia (ES) č. 1927/2006 a vo zvyšných 1 469 prípadoch
podľa druhej zarážky toho istého odseku.
Vysvetlenie nepredvídateľnosti
tohto prepúšťania
12.         Fínske orgány tvrdia, že
prepúšťanie v závode Salo bolo nepredvídateľné, pretože tento
závod bol výslovne vylúčený, keď Nokia vo Fínsku vo februári 2011
oznámila veľké prepúšťanie. V tom čase sa očakávalo,
že úlohou závodu v Salo bude výroba smartfónov na platforme Windows Phone.
13.         Na konci novembra 2011 po
oznámení zatvorenia závodu v Cluji (Rumunsko) Nokia oznámila aj to, že
opätovne zvážila úlohu závodu Salo a že v roku 2012 je možné
očakávať určité zníženie počtu zamestnancov. Dňa 22.
marca 2012 bolo oznámené zníženie počtu zamestnancov v Salo o 1 000
pracovníkov, ku ktorému malo dôjsť do konca júna. Dňa 14. júna 2012
Nokia oznámila prepustenie ďalších 3 700 pracovníkov vo Fínsku vrátane 850
pracovníkov závodu na výrobu mobilných telefónov v Salo a jeho podporných
funkciách. Okrem toho sa mal výrazne znížiť počet zamestnancov v
oblasti zariadení a služieb. Bolo tiež oznámené zatvorenie závodov v Ulme
(Nemecko) a Burnaby (Kanada), ktoré viedlo k ďalšiemu prepúšťaniu.
Všetky tieto kroky boli nepredvídateľné v kontexte uistení poskytnutých
len o rok skôr a toho, že Salo bol prvým výrobným závodom Nokia
s prevádzkami vývoja výrobkov a zároveň miestom, kde Nokia
zvyčajne spúšťala proces montáže a výučby montáže nových
a významných modelov telefónov. Okrem toho už predtým vo Fínsku došlo k
výraznému zníženiu počtu zamestnancov a ďalšie prepúšťanie
v tomto rozsahu sa neočakávalo.
Identifikácia prepúšťajúcich
podnikov a pracovníkov, ktorým je pomoc určená
14.         Žiadosť sa vzťahuje
na 4 509 pracovníkov, pričom 2 544 bolo prepustených v spoločnosti
Nokia a ďalších 1 965 v jej dcérskej spoločnosti Nokia
Siemens Networks a jej ostatných dodávateľských a subdodávateľských
spoločnostiach. Očakáva sa, že z tohto celkového počtu sa 3 719
pracovníkov zúčastní na opatreniach spolufinancovaných prostredníctvom
fondu EGF. 
Prepúšťajúce podniky sú tieto:
 Podnik || Počet pracovníkov prepustených počas referenčného obdobia || Počet pracovníkov prepustených pred referenčným obdobím alebo po ňom 
 Nokia plc || 2 348 || 196 
 Nokia Siemens Networks || 23 || 644 
 Accenture ||   || 263 
 Are || 14 ||   
 Autobar Finland || 3 ||   
 Barona || 2 ||   
 Cencorp ||   || 13 
 Crelint || 35 ||   
 DHL Global Forwarding || 5 ||   
 DHL Supply Chain || 75 || 31 
 Digia ||   || 69 
 Flander ||   || 2 
 Foxconn || 14 || 102 
 Infocare || 35 || 3 
 ISS Palvelut || 15 ||   
 Ixonos || 14 || 9 
 Lionbridge || 1 ||   
 Life-on Mobile Corporation || 25 || 1 
 Logica Suomi || 158 ||   
 Mehiläinen || 1 ||   
 Mitron || 4 ||   
 Neusoft Mobile Solutions ||   || 17 
 Nice-business Solutions Finland || 3 || 6 
 Relacom || 6 || 18 
 RR Donneley || 10 ||   
 Saloteam || 4 ||   
 Sasken || 15 ||   
 Sodexo || 21 ||   
 ST-Ericsson ||   || 56 
 Teleca Finland || 10 || 17 
 Tieto ||   || 199 
 Turvatiimi || 22 ||   
 Spolu || 2 863 || 1 646 
15.         Členenie 3 719
pracovníkov, ktorí sa pravdepodobne zúčastnia na opatreniach:
 Kategória || Počet || Podiel v percentách 
 Muži || 2 338 || 62,87 
 Ženy || 1 381 || 37,13 
 Občania EÚ || 3 525 || 94,78 
 Občania krajín, ktoré nie sú členskými štátmi EÚ || 194 || 5,22 
 Vo veku od 15 do 24 rokov || 30 || 0,81 
 Od 25 do 54 rokov || 3 302 || 88,79 
 Od 55 do 64 rokov || 385 || 10,35 
 Nad 64 rokov || 2 || 0,05 
16.         Medzi pracovníkmi, ktorí sa
pravdepodobne zúčastnia na týchto opatreniach, je 38 pracovníkov s
dlhodobými zdravotnými problémami alebo postihnutím.
17.         Členenie 3 719
pracovníkov, ktorí sa pravdepodobne zúčastnia na opatreniach, podľa
profesijných kategórií:
 Kategória || Počet || Podiel v percentách 
 Členovia zákonodarných orgánov, vyšší úradníci a riadiaci pracovníci || 464 || 12,48 
 Odborníci || 2 070 || 55,66 
 Technici a odborní pracovníci || 256 || 6,88 
 Administratívni pracovníci || 74 || 1,99 
 Prevádzkoví zamestnanci v službách a obchode || 40 || 1,08 
 Remeselníci a remeselní pracovníci || 62 || 1,67 
 Obsluha strojov a zariadení a montážni pracovníci || 537 || 14,44 
 Pomocní a nekvalifikovaní pracovníci || 216 || 5,81 
18.         V súlade s článkom 7
nariadenia (ES) č. 1927/2006 Fínsko potvrdilo, že bola uplatnená politika
rovnosti mužov a žien a nediskriminácie a že bude aj naďalej
uplatňovaná počas rôznych etáp poskytovania podpory z fondu EGF a
najmä v rámci prístupu k nemu.
Opis príslušného územia a jeho
orgánov a zainteresovaných strán
19.         Prepúšťanie postihlo
niekoľko regiónov Fínska, pričom tri z nich (Juhozápadné Fínsko,
Usimaa a Pirkanmaa) sú v južnej časti krajiny a tretí (Severná
Ostrobothnia) v severnej. Najviac je zasiahnutý región Juhozápadné Fínsko,
kde sa nové prepúšťanie týka 1 050 pracovníkov spoločnosti Nokia
a ďalších 360 pracovníkov subdodávateľských spoločností. Je to
región, v ktorom sa nachádza Salo zasiahnuté už aj predchádzajúcimi vlnami
prepúšťania pracovníkov spoločnosti Nokia.
20.         Oblasť Salo je
súčasťou provincie Juhozápadného Fínska, ktorá je jednou
z provincií krajiny, ktoré sa najviac zameriavajú na vývoz (viac ako 60 %
jej priemyselnej produkcie sa vyváža). Región v 90. rokoch dvadsiateho
storočia dosiahol svoj veľmi produktívny status so silným rastom
Nokie, ktorá sa vtedy stávala vedúcim svetovým výrobcom mobilných telefónov.
Keď sa pozícia Nokie oslabila a zasiahla celosvetová finančná
a hospodárska kríza, situácia v Salo sa z hľadiska
zamestnanosti a výroby zhoršila a Salo bolo zasiahnuté viac ako
ostatné regióny Fínska. Hospodárska štruktúra oblasti Salo je od konca 90.
rokov dvadsiateho storočia mimoriadne špecializovaná, pričom
informačný a komunikačný sektor predstavoval v roku 2008
viac ako 50 % pridanej hodnoty.
V regióne Juhozápadného Fínska je v cieľovej
skupine vyšší podiel nízko kvalifikovaných pracovných síl než v iných
regiónoch. Tieto pracovné sily sú nasmerované na možnosti odbornej prípravy v
zdravotnej a sociálnej oblasti; v oblasti dopravy a logistiky; v oblasti
služieb, ako napríklad ubytovacie služby, cateringové podniky a
bezpečnostné služby; v oblasti finančnej správy a ďalej na
možnosti aktualizácie vzdelania v oblasti informačných technológií, najmä
pokiaľ ide o sektor hazardných hier a obchodné know-how.
21.         Región Usimaa zahŕňa
aj hlavné mesto Helsinki. Hoci je región Helsinki jednou z najrýchlejšie
rastúcich oblastí Fínska, nevyhol sa dôsledkom globálnej finančnej
a hospodárskej krízy. Obrat v priemysle klesol v roku 2009 o 29 % a
došlo k rýchlemu poklesu i v obchode. Zároveň sa zvýšil počet
nezamestnaných uchádzačov o zamestnanie takmer o polovicu v porovnaní so
situáciou v roku 2008. Hoci sa hospodárske vyhliadky začali v roku 2010
stabilizovať, v roku 2012 sa opäť zhoršili. V meste Espoo, kde má
Nokia hlavné sídlo, predstavoval podiel elektronického odvetvia na obrate v
priemysle 91 %, pričom Nokia a jej subdodávatelia tvorili veľkú
časť tohto celku.
V regióne Uusimaa má väčšina ľudí v
cieľovej skupine vysokoškolský diplom. Cieľom je nasmerovať ich
na aktualizáciu vzdelania v ich vlastných oboroch. V sektore
informačných technológií je nedostatok pracovných síl v odvetví hazardných
hier, a to tak z hľadiska zamestnancov, ako aj z hľadiska riadiacich
pracovníkov. Preto sa tomuto sektoru v regióne Uusimaa venuje osobitná
pozornosť, pokiaľ ide o opatrenia fondu EGF.
22.         Región Pirkanmaa v západnom
Fínsku je jednou z oblastí, ktoré sa najviac zameriavajú na vývoz. Ako významné
centrum kultúry, vzdelávania a služieb ponúka svojim obyvateľom lepšie
pracovné príležitosti než mnohé viac okrajové regióny krajiny. Región výrazne
utrpel účinkami globálnej finančnej a hospodárskej krízy a teraz
aj prepúšťaním pracovníkov v spoločnosti Nokia a z neho vyplývajúcim
prepúšťaním: odhaduje sa, že na túto oblasť pripadá približne 1 000
prepustených pracovníkov. 
V regióne Pirkanmaa má asi 80 % ľudí v
cieľovej skupine vysokoškolský diplom. Cieľom je začleniť
osoby z cieľovej skupiny s veľkou znalosťou IT do hlavných
odvetví, v ktorých sa očakáva rast, ako sú bio výrobky, ekologické
výrobky, životné prostredie a zdravotnícke technológie, energia z
obnoviteľných zdrojov a inteligentné strojové zariadenia.
23.         Región Severná Ostrobothnia so
svojím hlavným mestom Oulu je najdôležitejším finančným, vzdelávacím a
kultúrnym centrom severného Fínska. Od 90. rokov 20. storočia sa
vďaka úspechu Nokie tento región stal aj centrom medzinárodnej inovácie.
Prilákal mladých ľudí, ktorí sa chceli vzdelávať, a medzinárodných
špecialistov, ktorí hľadali zamestnanie. Okrem toho je významným dopravným
uzlom, a to po zemi, vo vzduchu aj po mori, a profitoval z urbanizačného
vývoja na začiatku roku 2013, vďaka ktorému sa s ním zlúčilo
niekoľko okolitých miest. 
V regióne Severná Osthrobotnia je cieľom
využiť skúsenosti a znalosti cieľovej skupiny v rastúcich odvetviach,
ktorými sú dobré životné podmienky (wellbeing), životné prostredie,
biotechnológie a kultúra. Okrem toho sa očakáva vznik nových podnikov v
oblasti informačných technológií. 
24.         Zainteresovanými stranami sú
vo všetkých dotknutých regiónoch strediská pre hospodársky rozvoj, dopravu a
životné prostredie, regionálne úrady pre zamestnanosť a hospodársky rozvoj
a správne orgány mesta. Okrem toho má každý región svoje vlastné
koordinačné skupiny, ktoré sa zaoberajú štrukturálnymi zmenami a ktoré sa
budú podieľať na implementácii žiadosti.
Očakávané účinky
prepúšťania na miestnu, regionálnu alebo celoštátnu zamestnanosť
25.         Podľa ministerstva práce
a hospodárstva predstavoval v roku 2012 celkový počet osôb uchádzajúcich
sa o zamestnanie v oblasti IKT vo Fínsku (vrátane naposledy prepustených
pracovníkov Nokie a jej subdodávateľov) približne 7 700 ľudí.
Tento veľký počet znamená značný problém, najmä pre
uchádzačov o zamestnanie vo veku 45 rokov a viac (keďže v ich prípade
sa predpokladá, že ich odbornosť je zastaralá) a pre mladých
absolventov, ktorí si hľadajú prvé zamestnanie.
26.         Náhlosť a rozsah
prepúšťania, ktoré je predmetom tejto žiadosti, spôsobujú ďalšie
ťažkosti nielen samotným pracovníkom, ale aj lokalitám, v ktorých sa
nachádzajú priestory Nokie a fínskemu hospodárstvu ako celku. Nokia a Nokia
Siemens Networks spoločne predstavovali približne jednu pätinu všetkých
pracovných miest vo fínskom sektore IKT. Podiel skupiny Nokia (Nokia a Nokia
Siemens Networks) na fínskom HDP v roku 2000 predstavoval 4 %. Do roku 2011
sa znížil len na 0,6 % a v roku 2012 nastal ďalší pokles. 
27.         Podiel klastra Nokia na
celkových investíciách súkromného sektora do výskumu a vývoja vo Fínsku v
minulosti predstavoval viac ako 50 %. Vzhľadom na uvedené prepúšťanie
sa očakáva, že tieto investície sa znížia na polovicu a že Fínsko príde
o investície do výskumu a vývoja v hodnote 1 miliardy EUR. 
28.         Ďalším závažným problémom
je skutočnosť, že subdodávatelia sa špecializovali na dodávky pre
Nokiu a nerozvíjali svoje vlastné trhy a stratégie. V dôsledku uvedeného
zatvorenia závodov bude potrebné, aby ich rýchlo rozvinuli, ak chcú
prežiť.
Koordinovaný balík personalizovaných
služieb, ktoré sa majú financovať, a členenie predpokladaných
nákladov naň vrátane jeho komplementárnosti voči opatreniam
financovaným zo štrukturálnych fondov
29.         Fínsko plánuje tri typy
opatrení pre prepustených pracovníkov, na ktorých sa vzťahuje táto
žiadosť: i) pomoc pri prechode do nového zamestnania, ii) pomoc pri
začatí vlastného podnikania a iii) poskytovanie odbornej prípravy alebo
vzdelávania. Všetky ďalej uvedené opatrenia spoločne vytvárajú
koordinovaný balík personalizovaných služieb zameraných na opätovné začlenenie
prepustených pracovníkov na trh práce:
–     
Opatrenia na odborné vedenie (coaching) a ostatné
prípravné opatrenia. Nezamestnaným pracovníkom sa môže poskytnúť pomoc
formou techník pre hľadanie zamestnania, poradenstva a usmernení, návštev
veľtrhov práce, pomoci pri príprave žiadostí o zamestnanie a životopisov.
Táto služba sa zvyčajne poskytuje skupinám rôznych veľkostí. V
závislosti od skupiny sa bude poskytovať odborná príprava v trvaní 5 až 20
dní. Skupinám sa bude takisto poskytovať podrobné poradenstvo v oblasti
kariéry zamerané na interakciu a pracovnú prax. Toto odborné vedenie (coaching)
môže trvať až 40 dní. Jednotlivcom alebo skupinám možno
zabezpečiť profesionálnych poradcov v oblasti zamestnanosti, ktorí
môžu fungovať ako „sparring partneri“ počas hľadania zamestnania
a ako mentori zamestnávateľov aj zamestnancov počas úvodného obdobia
v novom zamestnaní. Každému uchádzačovi o zamestnanie je možné
poskytnúť až 50 hodín odborného vedenia.
–     
Pracovníci môžu takisto využívať celú škálu
odborných posudkov. V tých sa napríklad môžu hodnotiť pracovné schopnosti
jednotlivca vrátane zdravotných aspektov, schopnosti a zručnosti potrebné
na výkon povolania alebo podnikateľské schopnosti a potenciál pracovníka.
–     
Uchádzači o zamestnanie môžu takisto
získať príležitosť zúčastniť sa odbornej prípravy „na
skúšku“, kde si môžu otestovať svoje schopnosti vo viacerých oblastiach
štúdia počas skúšobného obdobia v trvaní okolo 10 dní. Takisto si môžu
vyskúšať podnikanie „nanečisto“ v skupine, kde sa diskutuje o
podnikateľských zámeroch a kde sa rozvíjajú alebo kde uchádzači o
prácu pracujú na podnikateľskom zámere inej osoby. Vyučujúci je k
dispozícii počas 8 až 12 dní. Pokiaľ by sa podnikateľský zámer
dotiahol do konca a otestoval, začínajúci podnikateľ ho môže
skúšať realizovať počas maximálne 6 mesiacov, pričom
v rámci tohto obdobia má právo na 4 až 6 dní kontaktnej výučby. 
–     
Odborná príprava a rekvalifikácia. Cieľom opatrení odbornej prípravy je získať základnú
kvalifikáciu alebo kvalifikáciu potrebnú na výkon povolania v odvetví
s vysokou mierou zamestnanosti. Ďalšie vzdelávanie slúži na
prehĺbenie existujúcich schopností a osobám, ktoré nemajú žiaden budúci
kariérny plán, sa poskytuje usmernenie / odborná príprava v oblasti pracovného
trhu. Odborná príprava je prispôsobená cieľovej skupine a kurzy môžu
obsahovať napríklad rozširovanie schopností v sektore informačných a
komunikačných technológií, riadenie projektov, riadenie kvality,
finančné hospodárenie a rozvoj podnikateľských zručností.
Väčšina odbornej prípravy orientovanej na trh práce je zameraná na
kvalifikáciu. Za určitých podmienok je možné absolvovať aj vyšší
stupeň vzdelávania.
–     
K dispozícii bude odborná príprava v oblasti
rozvoja malých a stredných podnikov (ďalej len „MSP“). Táto príprava
navzájom prepája potrebu rozvoja MSP a schopnosti osobitne vyškolených
nezamestnaných osôb. Cieľom tejto odbornej prípravy je umožniť
školeným osobám, aby porozumeli praktickému fungovaniu MSP, a poskytnúť im
zručnosti potrebné na to, aby boli prínosom k zisku v podniku a
dokázali ho rozvíjať. Školené osoby sa zoznámia s podnikateľskými
postupmi podniku a naučia sa porozumieť významu kvality v prevádzke
spoločnosti.
–     
Podpora podnikania a služby pre nových
podnikateľov. Protomo je prostredím pre otvorenú
inováciu, ktoré umožňuje účastníkom spracovať nápady do
prototypov, pracovať v tímoch na pilotných projektoch, vyvíjať
nové druhy výrobkov a služieb a zakladať nové podniky s novými
pracovnými miestami. Protomo spája nové myšlienky a inovatívnych
ľudí. Cieľom koncepcie Protomo, ktorá je v regióne Uusimaa v
súčasnosti v štádiu ďalšieho rozvoja, je ďalej obmedziť
bariéry pre začatie podnikania.
–     
Koncepcia Protomo funguje ako služba na prepájanie
nových podnikateľov a vhodných príležitostí. Databáza Protomo je
súbor sľubných myšlienok navrhnutých fyzickými osobami alebo podnikmi
v regióne. Tútori menovaní zo strany Protomo potom pomáhajú malým skupinám
prepustených pracovníkov reagovať na nápady vo forme nového podniku,
ktorý by buď mohol vyrábať výrobky alebo poskytovať služby, pre
ktoré zrejme existuje potreba, alebo im umožniť spojiť sa s autorom
nápadu a pracovať na ňom zvnútra existujúceho podniku. Tím
Protomo poskytuje tejto skupinovej práci zariadenie a poradenstvo, posudzuje
realizovateľnosť návrhu a v prípade potreby zabezpečí
aj potrebných expertov. Protomo zvyčajne pracuje so skupinami 4 osôb, ktoré
sa prihlásili s cieľom ďalej rozvinúť vybranú myšlienku.
–     
Novým potencionálnym podnikateľom sa poskytuje
poradenstvo, príslušná odborná príprava, konzultácie a podpora, priestory a
zariadenia počas trvania projektu Protomo a v prípade, že splnia podmienky
na získanie podpory, je možné poskytnúť aj niekoľko grantov na
rozbehnutie podnikateľskej činnosti. Protomo môže osobám, ktoré sa
chcú stať podnikateľmi, zabezpečiť externých odborníkov s
osobitným know-how. Je možné zapojiť vysokoškolských pedagógov a študentov,
aby otestovali a podporili radikálne inovácie, ktoré možno zdokonaliť a
ktoré môžu viesť k vytvoreniu nových podnikov.
–     
Podpora pre začínajúce nezávislé
podnikateľské prevádzky. Ide o grant na rozbehnutie
podnikateľskej činnosti, ktorý pre začínajúceho podnikateľa
zabezpečí príjem až na 18 mesiacov od úvodnej operácie. Základný príspevok
je vo výške 31,36 EUR denne. K tomu sa pridáva variabilná zložka, ktorá
nesmie presiahnuť 60 % základného príspevku. Odhaduje sa, že na tento
príspevok sa kvalifikuje zhruba 150 osôb a že priemerná výška, ktorá sa im
vyplatí počas obdobia implementácie, bude 6 000 EUR. 
–     
Pomoc v súvislosti s mobilitou. Poskytuje sa na pokrytie cestovných a ubytovacích výdavkov, ktoré
vznikli v súvislosti s hľadaním zamestnania alebo odbornou prípravou, a na
pokrytie výdavkov na sťahovanie. Uchádzači o zamestnanie nemusia
byť schopní nájsť si nové zamestnanie v bezprostrednom okolí,
takže možno bude potrebné, aby cestovali na pracovné pohovory, alebo aby sa
presťahovali a prijali voľné pracovné miesta mimo oblasť, v
ktorej sú ešte schopní dochádzať. Cestovné výdavky sa počítajú na
základe kilometrov a v prípade potreby sa prepláca ubytovanie. Výdavky na
sťahovanie sa preplácajú do výšky 700 EUR.
–     
Služby zamestnanosti v Stredisku pre
zamestnanie. Pracovníkom prepusteným zo
spoločnosti Nokia Salo je k dispozícii Stredisko pre zamestnanie,
ktoré sa o nich stará počas etapy realizácie. Stredisko pre
zamestnanie bolo pôvodne zriadené v priestoroch Nokie a jeho cieľom
je radiť dotknutým zamestnancom od začiatku tak, že im poskytuje
oveľa osobnejšie a hĺbkové služby, ako by bol bežne schopný
poskytnúť verejný úrad práce. Osobitná pozornosť je venovaná tomu,
aby žiadny z pracovníkov neskĺzol do dlhodobej nezamestnanosti. Po
intenzívnom počiatočnom úsilí Strediska pre zamestnanie je aj
naďalej pracovníkom k dispozícii počas toho, ako napredujú
s jednotlivými opatreniami.
–     
Dotácie na plat. Môžu
sa poskytnúť zamestnávateľom ochotným zamestnať cieľových
pracovníkov, pričom sú si plne vedomí nedostatkov v schopnostiach
alebo zručnostiach potrebných na výkon povolania osoby, ktorá má byť
zamestnaná, a ktorí budú ochotní zabezpečiť, že sa týmto osobám
poskytne rozumná mzda, všetka podpora a potrebná odborná príprava na
pracovisku, keďže prejdú na neznáme pracovné miesta. Trvanie je
určené podľa potrieb pracovníka a odhaduje sa, že
v priemere dosiahne 7 453 EUR na pracovníka, ktorý získava podporu z
tejto schémy.
–     
Schéma získavania údajov podľa
spoločnosti. Tento systém umožňuje úradom
pre zamestnanosť a hospodársky rozvoj, strediskám hospodárskeho
rozvoja a ministerstvu práce a hospodárstva
uskutočňovať telefonické rozhovory so spoločnosťami
s cieľom získať aktuálne informácie o potrebách
spoločností v oblasti ľudských zdrojov. Tieto informácie umožnia
úradom viesť pracovníkov správnym smerom a pomôcť im s ich
výberom kurzov odbornej prípravy. Rozhovory sa vykonajú centralizovane
a výsledky sa sprístupnia predstaviteľom v triedenej podobe.
30.         Výdavky na poskytovanie
podpory z fondu EGF, ktoré sú uvedené v žiadosti v súlade
s článkom 3 nariadenia (ES) č. 1927/2006, sa vzťahujú
na prípravné, riadiace a kontrolné činnosti, ako aj na
informovanie a propagáciu na celoštátnej, regionálnej a miestnej úrovni.
Pracovníci, ktorí sú účastníkmi opatrení spolufinancovaných
prostredníctvom fondu EGF, budú informovaní o tom, že ponúkané služby sú
financované s pomocou fondu EGF. Fínske orgány plánujú konferenciu, ktorá
sa bude týkať oboch žiadostí spoločnosti Nokia.
31.         Personalizované služby, ktoré
predložili fínske orgány, sú aktívnymi opatreniami trhu práce v rámci
oprávnených činností definovaných v článku 3 nariadenia (ES) č. 1927/2006.
Fínske orgány odhadujú celkové náklady na 19 620 000 EUR,
pričom výdavky na personalizované služby predstavujú 18 830 000 EUR
a výdavky na poskytovanie podpory z fondu EGF 790 000 EUR
(4,03 % z celkovej sumy). Celkový príspevok požadovaný z fondu EGF je
9 810 000 EUR (50 % celkových nákladov).
 Opatrenia || Odhadovaný počet pracovníkov, ktorým je pomoc určená || Odhadované náklady na pracovníka, ktorému je pomoc určená (v EUR) || Celkové náklady (EGF a spolufinancovanie zo strany členského štátu) (v EUR) 
 Personalizované služby (článok 3 ods. 1 nariadenia (ES) č. 1927/2006) 
 Odborné vedenie (coaching) a ostatné prípravné opatrenia || 2 680 || 1 076 || 2 884 000 
 Vzdelávanie/odborná príprava a rekvalifikácia || 1 340 || 6 027 || 8 076 000 
 Podpora podnikania (projekty Protomo, atď.) || 180 || 6 306 || 1 135 000 
 Podpora pre začínajúce nezávislé podnikateľské prevádzky (grant na rozbehnutie podnikateľskej činnosti): || 150 || 6 000 || 900 000 
 Pomoc v súvislosti s mobilitou || 470 || 287 || 135 000 
 Služby zamestnanosti v Stredisku pre zamestnanie || 3 719 || 215 || 800 000 
 Dotácie na plat || 640 || 7 453 || 4 770 000 
 Schéma získavania údajov podľa spoločnosti || 2 505 || 52 || 130 000 
 Medzisúčet – personalizované služby ||   || 18 830 000 
 Výdavky na poskytovanie podpory z fondu EGF (článok 3 ods. 3 nariadenia (ES) č. 1927/2006) 
 Prípravné činnosti ||   || 50 000 
 Riadenie ||   || 420 000 
 Informovanie a propagácia ||   || 300 000 
 Kontrolné činnosti ||   || 20 000 
 Medzisúčet – výdavky na poskytovanie podpory z fondu EGF ||   || 790 000 
 Odhadované náklady spolu ||   || 19 620 000 
 Príspevok z fondu EGF (50 % celkových nákladov) ||   || 9 810 000 
32.         Fínsko potvrdzuje, že opísané
opatrenia dopĺňajú činnosti financované zo štrukturálnych
fondov a že boli prijaté opatrenia zabraňujúce dvojitému financovaniu. 
Dátum (dátumy), odkedy sa začali
poskytovať alebo sa plánujú začať poskytovať
personalizované služby pre príslušných pracovníkov
33.         Fínsko začalo príslušným
pracovníkom poskytovať personalizované služby zahrnuté do koordinovaného
balíka navrhnutého na spolufinancovanie z fondu EGF 1. augusta 2012. Tento
dátum preto predstavuje začiatok obdobia oprávnenosti na akúkoľvek
pomoc, ktorú možno poskytnúť z fondu EGF.
Postupy konzultácií so sociálnymi
partnermi
34.         Ministerstvo pre
zamestnanosť a hospodárstvo zvolalo skupinu, ktorá sa zaoberá
prepúšťaním v spoločnosti Nokia a podieľala sa na príprave
žiadosti o príspevok z fondu EGF. V tejto pracovnej skupine sú zastúpené
regióny Juhozápadné Fínsko, Severná Ostrobothnia, Pirkanmaa a Stredisko pre
hospodársky rozvoj, dopravu a životné prostredie v Uusimaa, ďalej
miestne úrady pre zamestnanosť a hospodársky rozvoj a nakoniec sociálni
partneri, t. j. Rada fínskych priemyselných odborov (konkrétne Odbory Pro,
Fínsky zväz pracovníkov v kovospracujúcom priemysle a Akademickí inžinieri
a architekti vo Fínsku) a Federácia fínskeho technologického priemyslu, v
ktorej má spoločnosť Nokia zástupcov. 
35.         Výbor na podporu zamestnanosti
Úradu pre zamestnanosť a hospodársky rozvoj je aktívny na miestnej úrovni.
Tento výbor pôsobí ako orgán pre spoluprácu medzi Úradom pre zamestnanosť
a hospodársky rozvoj a organizáciami trhu práce, obcami a inými miestnymi
aktérmi. Výbor má za úlohu napríklad predvídať zmeny na trhu práce a
plánovať kroky, ktoré si tieto zmeny vyžadujú. 
36.         Fínske orgány potvrdili, že
požiadavky stanovené vo vnútroštátnych právnych predpisoch a v právnych
predpisoch EÚ, ktoré sa týkajú hromadného prepúšťania, boli splnené.
Informácie o opatreniach, ktoré sú
povinné podľa vnútroštátnych právnych predpisov alebo kolektívnych zmlúv
37.         Pokiaľ ide
o kritériá uvedené v článku 6 nariadenia (ES) č. 1927/2006,
fínske orgány vo svojej žiadosti:
·      potvrdili, že finančný príspevok z fondu EGF nenahrádza opatrenia,
za ktoré sú zodpovedné podniky podľa vnútroštátnych právnych predpisov
alebo kolektívnych zmlúv;
·      preukázali, že týmito opatreniami sa poskytuje podpora jednotlivým
pracovníkom a nemajú sa použiť na reštrukturalizáciu spoločností
alebo sektorov;
·      potvrdili, že na uvedené oprávnené činnosti sa neprijíma pomoc z
iných finančných nástrojov EÚ;
·      okrem toho fínske orgány potvrdili, že dodržiavali a realizovali
odporúčania vyplývajúce z auditu EGF v prípade skoršej žiadosti EGF/2007/004
FI/Perlos.
Systémy riadenia a kontroly 
38.         Fínsko informovalo Komisiu, že
finančný príspevok bude spravovať ministerstvo práce
a hospodárstva, ktoré spravuje aj finančné prostriedky ESF. Rovnaké
ministerstvo vystupuje ako certifikačný orgán. Medzi oddeleniami zodpovednými
za tieto dve funkcie platí prísne oddelenie povinností a vzťahov pri
podávaní správ. Riadiacimi funkciami bolo v prípade fondu EGF poverené
Oddelenie pre zamestnanosť a podnikanie a v prípade ESF Oddelenie pre
regióny. Certifikačné funkcie vykonáva pre oba fondy Jednotka pre
ľudské zdroje a správu. Ministerstvo vypracovalo príručku,
v ktorej sú podrobne stanovené postupy, ktoré treba dodržiavať.
Pokiaľ ide o audit, zodpovedným orgánom je
nezávislá Jednotka pre vnútorný audit, ktorá podlieha stálemu tajomníkovi.
Funkcie, ktoré súvisia s monitorovaním a auditom, takisto patria medzi
funkcie riadiaceho a certifikačného orgánu.
Financovanie
39.         Na základe žiadosti Fínska je
navrhnutý príspevok z fondu EGF na koordinovaný balík personalizovaných
služieb (vrátane výdavkov na poskytovanie podpory z fondu EGF) 9 810 000 EUR,
čo predstavuje 50 % celkových nákladov. Výška prostriedkov, ktoré
Komisia v rámci fondu navrhuje vyčleniť, vychádza
z informácií poskytnutých Fínskom.
40.         Vzhľadom na maximálnu
možnú výšku finančného príspevku z fondu EGF podľa článku 10
ods. 1 nariadenia (ES) č. 1927/2006, ako aj vzhľadom na možnosti
prerozdelenia rozpočtových prostriedkov, Komisia navrhuje mobilizovať
fond EGF v celkovej uvedenej výške a prideliť tieto prostriedky do okruhu
1a finančného rámca.
41.         Predložením tohto návrhu na
mobilizáciu fondu EGF Komisia začína v súlade s bodom 28
medziinštitucionálnej dohody zo 17. mája 2006 zjednodušený postup trialógu s
cieľom dosiahnuť súhlas oboch zložiek rozpočtového orgánu s potrebou
použiť prostriedky z fondu EGF a s požadovanou výškou týchto prostriedkov.
Komisia vyzýva tú z dvoch zložiek rozpočtového orgánu, ktorá na príslušnej
politickej úrovni dosiahne dohodu o návrhu na mobilizáciu ako prvá, aby o
svojich zámeroch informovala druhú zložku rozpočtového orgánu a Komisiu. V
prípade nesúhlasu jednej z dvoch zložiek rozpočtového orgánu sa zvolá
oficiálne zasadnutie trialógu.
42.         Komisia predkladá samostatne
žiadosť o prevod s cieľom zahrnúť do rozpočtu na
rok 2013 osobitné viazané rozpočtové prostriedky v súlade
s bodom 28 medziinštitucionálnej dohody zo 17. mája 2006.
Zdroj platobných rozpočtových
prostriedkov 
43.         Prostriedky
z rozpočtového riadku fondu EGF sa použijú na úhradu sumy 9 810 000
EUR potrebnej v súvislosti s predloženou žiadosťou.
Návrh
ROZHODNUTIE EURÓPSKEHO PARLAMENTU A RADY
o mobilizácii Európskeho fondu na
prispôsobenie sa globalizácii podľa bodu 28 Medziinštitucionálnej dohody
zo 17. mája 2006 medzi Európskym parlamentom, Radou a Komisiou o
rozpočtovej disciplíne a riadnom finančnom hospodárení (žiadosť
Fínska EGF/2013/001 FI/Nokia)
EURÓPSKY PARLAMENT A RADA EURÓPSKEJ
ÚNIE,
so zreteľom na Zmluvu o fungovaní
Európskej únie,
so zreteľom na Medziinštitucionálnu
dohodu zo 17. mája 2006 medzi Európskym parlamentom, Radou a Komisiou
o rozpočtovej disciplíne a riadnom finančnom hospodárení[5], a najmä na jej bod 28,
so zreteľom na nariadenie Európskeho
parlamentu a Rady (ES) č. 1927/2006 z 20. decembra 2006, ktorým
sa zriaďuje Európsky fond na prispôsobenie sa globalizácii[6], a najmä na jeho
článok 12 ods. 3,
so zreteľom na návrh Európskej komisie[7],
keďže:
(1)       Európsky fond na
prispôsobenie sa globalizácii (ďalej len „fond EGF“) bol zriadený s cieľom
poskytovať dodatočnú podporu pracovníkom prepusteným v dôsledku
veľkých štrukturálnych zmien v usporiadaní svetového obchodu spôsobených
globalizáciou a pomôcť im pri opätovnom začleňovaní na trh
práce.
(2)       Medziinštitucionálna dohoda
zo 17. mája 2006 umožňuje mobilizovať fond EGF v rámci
ročného stropu vo výške 500 miliónov EUR.
(3)       Fínsko podalo 1. februára 2013
žiadosť o mobilizáciu fondu EGF v súvislosti
s prepúšťaním v spoločnosti Nokia plc, v spoločnosti
Nokia Siemens Networks a v jej 30 subdodávateľských spoločnostiach
a do 21. augusta 2013 ju doplnilo o dodatočné informácie. Táto
žiadosť spĺňa požiadavky na stanovenie finančných
príspevkov podľa článku 10 nariadenia (ES) č. 1927/2006. Komisia
preto navrhuje uvoľniť prostriedky vo výške 9 810 000 EUR.
(4)       Fond EGF by sa preto mal
mobilizovať s cieľom poskytnúť finančný príspevok
v súvislosti so žiadosťou Fínska,
PRIJALI TOTO ROZHODNUTIE:
Článok 1
V rámci všeobecného rozpočtu Európskej
únie na rozpočtový rok 2013 sa mobilizuje Európsky fond na prispôsobenie
sa globalizácii (EGF) s cieľom poskytnúť sumu 9 810 000 EUR
vo forme viazaných a platobných rozpočtových prostriedkov.
Článok 2
Toto rozhodnutie sa uverejní v Úradnom
vestníku Európskej únie.
V Bruseli
Za Európsky parlament                                 Za
Radu
predseda                                                        predseda
[1]               Ú. v. EÚ C 139, 14.6.2006, s. 1.
[2]               Ú. v. EÚ L 406, 30.12.2006, s. 1.
[3]               V súlade s článkom 3 ods. 3
nariadenia (ES) č. 1927/2006.
[4]               Prieskum trhu firmou IDC.
[5]               Ú. v. EÚ C 139, 14.6.2006, s. 1.
[6]               Ú. v. EÚ L 406, 30.12.2006, s. 1.
[7]               Ú. v. EÚ C [...], [...], s. [...].